CELEX: 32018D0752
Language: bg
Date: 2018-05-14 00:00:00
Title: Решение (ЕС) 2018/752 на Съвета от 14 май 2018 година относно позицията, която трябва да се заеме от името на Европейския съюз в Международната морска организация по време на 99-ата сесия на Комитета по морска безопасност във връзка с приемането на измененията на глава II-1, правила 1 и 8-1 от Конвенцията SOLAS, одобряването на съответните насоки относно оперативната информация за капитани след наводняване за пътнически кораби, построени преди 1 януари 2014 г., и приемането на измененията на Международния кодекс за прилагане на процедури за пожарни изпитания от 2010 г.

23.5.2018   
            
            
               BG
            
            
               Официален вестник на Европейския съюз
            
            
               L 126/6
            
         РЕШЕНИЕ (ЕС) 2018/752 НА СЪВЕТА
   от 14 май 2018 година
   относно позицията, която трябва да се заеме от името на Европейския съюз в Международната морска организация по време на 99-ата сесия на Комитета по морска безопасност във връзка с приемането на измененията на глава II-1, правила 1 и 8-1 от Конвенцията SOLAS, одобряването на съответните насоки относно оперативната информация за капитани след наводняване за пътнически кораби, построени преди 1 януари 2014 г., и приемането на измененията на Международния кодекс за прилагане на процедури за пожарни изпитания от 2010 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Действията на Съюза в сектора на морския транспорт следва да имат за цел подобряването на морската безопасност.
            
         
               (2)
            
            
               Очаква се по време на своята 99-та сесия в периода 16—25 май 2018 г. Комитетът по морска безопасност на Международната морска организация (ИМО) да приеме изменения на глава II-1, правила 1 и 8-1 от Международната конвенция за безопасност на човешкия живот на море (наричана по-долу „Конвенцията SOLAS“) относно компютъризираните механизми за отчитане на устойчивостта от капитана след наводняване за съществуващи пътнически кораби (наричани по-долу „изменения на глава II-1, правила 1 и 8-1 от Конвенцията SOLAS“), да одобри съответните насоки относно оперативната информация за капитани след наводняване за пътнически кораби, построени преди 1 януари 2014 г. (наричани по-долу „съответните насоки“), и да приеме изменения на Международния кодекс за прилагане на процедури за пожарни изпитания от 2010 г. (наричан по-долу „Кодексът FTP“).
            
         
               (3)
            
            
               Целесъобразно е да се определи позицията, която трябва да се заеме от името на Съюза по време на 99-та сесия на Комитета по морска безопасност, тъй като измененията на глава II-1, правила 1 и 8-1 от Конвенцията SOLAS, одобрението на съответните насоки и приемането на изменения в Кодекса FTP могат да окажат съществено въздействие върху съдържанието на правото на Съюза, и по-специално Директива 2009/45/ЕО на Европейския парламент и на Съвета (1).
            
         
               (4)
            
            
               С измененията на глава II-1, правила 1 и 8-1 от Конвенцията SOLAS и съответните насоки следва да се установят оперативни насоки за съществуващите пътнически кораби чрез предоставянето на редовно обновявана информация за остатъчната устойчивост на повреди на кораба след наводняването му.
            
         
               (5)
            
            
               В измененията на Кодекса FTP относно изискванията за изпитване на изложени на влияние подови покрития следва да се предвиди, че тези разпоредби се прилагат и за пътническите кораби, превозващи по-малко от 36 пътници.
            
         
               (6)
            
            
               Доколкото измененията на глава II-1, правила 1 и 8-1 от Конвенцията SOLAS, одобряването на съответните насоки и измененията на Кодекса FTP могат да засегнат разпоредбите на Директива 2009/45/ЕО относно пътническите кораби и високоскоростните пътнически плавателни съдове, които извършват вътрешни пътувания, тези изменения попадат в областта на изключителна компетентност на Съюза.
            
         
               (7)
            
            
               Съюзът не е член на ИМО, нито е договаряща страна по съответните конвенции и кодекси. Поради това Съветът следва да упълномощи държавите членки да изложат позицията на Съюза и да изразят съгласието си да бъдат обвързани от тези изменения, доколкото те попадат в областта на изключителната компетентност на Съюза,
            
         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Съюза в рамките на 99-ата сесия на Комитета по морска безопасност на ИМО, е да се изрази съгласие със:
   
               а)
            
            
               приемането на измененията на глава II-1, правила 1 и 8-1 от Конвенцията SOLAS, изложени в приложение 1 към документ MSC 99/3 на ИМО, и одобрението на съответните насоки, изложени в приложение 1 към документ SDC 5/15 на Подкомитета относно проектирането и конструирането на кораби на ИМО;
            
         
               б)
            
            
               приемането на измененията на таблица 1 от приложение 3 към Кодекса FTP, изложени в приложение 2 към документ MSC 99/3 на ИМО.
            
         Член 2
   1.   Позицията, която трябва да се заеме от името на Съюза съгласно член 1, се изразява от всички членуващи в ИМО държави членки, които действат съвместно в интерес на Съюза.
   2.   Незначителни промени на позицията, посочена в член 1, могат да бъдат договаряни без допълнително решение на Съвета.
   Член 3
   Държавите членки се упълномощават да дадат съгласието си да бъдат обвързани, в интерес на Съюза, от измененията, посочени в член 1, доколкото тези изменения попадат в областта на изключителна компетентност на Съюза.
   Член 4
   Адресати на настоящото решение са държавите членки.
   
      Съставено в Брюксел на 14 май 2018 година.
      
         
            За Съвета
         
         
            Председател
         
         Е. ЗАХАРИЕВА
      
   
   
      (1)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).